CELEX: 32018R0211
Language: bg
Date: 2017-11-21 00:00:00
Title: Делегиран регламент (ЕС) 2018/211 на Комисията от 21 ноември 2017 година за установяване на план за премахване на изхвърлянето на улов на сьомга в Балтийско море

14.2.2018   
            
            
               BG
            
            
               Официален вестник на Европейския съюз
            
            
               L 41/1
            
         ДЕЛЕГИРАН РЕГЛАМЕНТ (ЕС) 2018/211 НА КОМИСИЯТА
   от 21 ноември 2017 година
   за установяване на план за премахване на изхвърлянето на улов на сьомга в Балтийско море
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1380/2013 на Европейския парламент и на Съвета от 11 декември 2013 година относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (1), и по-специално член 15, параграф 6 от него,
   като има предвид, че:
   
               (1)
            
            
               Регламент (ЕС) № 1380/2013 има за цел постепенното премахване на изхвърлянето на улов при всички видове риболов в Съюза, като се въведе задължение за разтоварване по отношение на улова от видовете, спрямо които се прилагат ограничения.
            
         
               (2)
            
            
               Съгласно член 15, параграф 1, буква а) от Регламент (ЕС) № 1380/2013 при риболова на сьомга задължението за разтоварване се прилага от 1 януари 2015 г.
            
         
               (3)
            
            
               Когато не са съставени многогодишни планове съгласно член 9 от Регламент (ЕС) № 1380/2013, по силата на член 15, параграф 6 от същия регламент на Комисията се предоставя правомощието да приема план за премахване на изхвърлянето на улов, в който се уточняват подробностите относно изпълнението на задължението за разтоварване и който се прилага за първоначален период от три години с възможност за удължаване за още три години. Такива планове за премахване на изхвърлянето на улов трябва да се приемат въз основа на съвместни препоръки, изготвени от държави членки след допитване до съответните консултативни съвети.
            
         
               (4)
            
            
               С Делегиран регламент (ЕС) № 1396/2014 на Комисията (2) беше създаден план за премахване на изхвърлянето на улов за риболова на сьомга, херинга, цаца и треска в Балтийско море. Този план съдържа, наред с другото, освобождаване от задължението за разтоварване по отношение на треска и сьомга, тъй като при тези видове бе доказан висок процент на оцеляване съгласно член 15, параграф 4, буква б) от Регламент (ЕС) № 1380/2013. Срокът на действие на Делегиран регламент (ЕС) № 1396/2014 изтича на 31 декември 2017 г.
            
         
               (5)
            
            
               С Регламент (ЕС) 2016/1139 на Европейския парламент и на Съвета (3) беше създаден многогодишен план за определени видове риболов в Балтийско море, които експлоатират запасите на треска, херинга и цаца. Този многогодишен план не обхваща запаса от сьомга и видовете риболов, които го експлоатират в Балтийско море.
            
         
               (6)
            
            
               Тъй като няма многогодишен план за запаса от сьомга и видовете риболов, които го експлоатират в Балтийско море, след изтичане на срока на действие на Делегиран регламент (ЕС) № 1396/2014 подробностите относно изпълнението на задължението за разтоварване трябва да бъдат приети в рамките на нов план за премахване на изхвърлянето на улов въз основа на съвместна препоръка, представена от държавите членки.
            
         
               (7)
            
            
               Дания, Германия, Естония, Латвия, Литва, Полша, Финландия и Швеция имат пряк управленски интерес в областта на рибарството в Балтийско море. На 31 май 2017 г., след допитване до Консултативния съвет за Балтийско море, тези държави членки представиха съвместна препоръка (4) на Комисията. Получени бяха също така становища от съответните научни организации.
            
         
               (8)
            
            
               В съвместната препоръка се предлага предвиденото в Делегиран регламент (ЕС) № 1396/2014 освобождаване от задължението за разтоварване при сьомга, уловена с мрежи капани, кепове/кошове, винтери и даляни, да продължи да се прилага и след 31 декември 2017 г.
            
         
               (9)
            
            
               Съвместната препоръка се основава на научни данни за високата способност за оцеляване, представени от форума за риболов в Балтийско море (BALTFISH), и беше разгледана от Научния, технически и икономически комитет по рибарство (НТИКР). Съгласно становището на НТИКР има основание да се допусне, че при използване на посочените уреди смъртността ще бъде ниска, тъй като с тях рибата се улавя в структура със статична мрежа, за разлика например от заплитащите мрежи или куките.
            
         
               (10)
            
            
               Мерките, предложени в съвместната препоръка, са в съответствие с член 15, параграф 6 от Регламент (ЕС) № 1380/2013 и поради това те следва да бъдат включени в настоящия регламент съгласно член 18, параграф 3 от същия регламент.
            
         
               (11)
            
            
               Тъй като срокът на действие на Делегиран регламент (ЕС) № 1396/2014 изтича на 31 декември 2017 г., настоящият регламент следва да се прилага от 1 януари 2018 г.,
            
         ПРИЕ НАСТОЯЩИЯ РЕГЛАМЕНТ:
   Член 1
   Предмет и обхват
   В настоящия регламент се определят подробности относно изпълнението на задължението за разтоварване по отношение на сьомга, уловена при риболова на сьомга, херинга, цаца и треска в Балтийско море.
   Член 2
   Определения
   За целите на настоящия регламент се прилагат следните определения:
   
               (1)
            
            
               „Балтийско море“ означава участъци IIIb, IIIc и IIId на ICES, описани в приложение III към Регламент (ЕО) № 218/2009 на Европейския парламент и на Съвета (5).
            
         Член 3
   Изключение въз основа на способност за оцеляване
   1.   Чрез дерогация от член 15, параграф 1 от Регламент (ЕС) № 1380/2013 задължението за разтоварване не се прилага за сьомга, уловена с мрежи капани, кепове/кошове, винтери и даляни.
   2.   Екземпляри от сьомга, уловени без налична квота или под минималния референтен размер за опазване при посочените в параграф 1 обстоятелства, се освобождават обратно в морето.
   Член 4
   Влизане в сила
   Настоящият регламент влиза в сила на третия ден след деня на публикуването му в Официален вестник на Европейския съюз.
   
   Той се прилага от 1 януари 2018 г. до 31 декември 2020 г.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 21 ноември 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 354, 28.1.2013 г., стр. 22.
   
      (2)  Делегиран регламент (ЕС) № 1396/2014 на Комисията от 20 октомври 2014 г. за установяване на план за премахване на изхвърления улов в Балтийско море (ОВ L 370, 30.12.2014 г., стр. 40).
   
      (3)  Регламент (ЕС) 2016/1139 на Европейския парламент и на Съвета от 6 юли 2016 г. за създаване на многогодишен план за запасите от треска, херинга и цаца в Балтийско море и за видовете риболов, които експлоатират тези запаси, за изменение на Регламент (ЕО) № 2187/2005 на Съвета и за отмяна на Регламент (ЕО) № 1098/2007 на Съвета (ОВ L 191, 15.7.2016 г., стр. 1).
   
      (4)  „Съвместна препоръка на групата на високо равнище BALTFISH относно общите положения на план за премахване на изхвърлянето на улов за Балтийско море“, внесена на 27 май 2014 г. и 31 май 2017 г.
   
      (5)  Регламент (ЕО) № 218/2009 на Европейския парламент и на Съвета от 11 март 2009 г. относно предоставянето на статистика за номиналния улов на държавите членки, които извършват риболов в североизточната част на Атлантическия океан (ОВ L 87, 31.3.2009 г., стр. 70).